[Video] Regstellendeaksie-saak vandag in konstitusionele hofDie DKD-werknemers wat deur Solidariteit verteenwoordig word. Foto: Reint Dykema ŉ Drie jaar lange hofgeding tussen Solidariteit en die departement van korrektiewe dienste (DKD), , wat as die grootste regstellendeaksie-saak nóg in Suid-Afrika beskou word, word Woensdag in die konstitusionele hof in Johannesburg aangehoor. Die stryd tussen Solidariteit en die DKD gaan oor die regmatigheid van die DKD se regstellendeaksie-plan wat ten doel het om die nasionale rassedemografie in elke provinsie af te dwing. Dirk Hermann, bestuurshoof van Solidariteit, meen ’n negatiewe uitkoms in die saak sal radikale gevolge vir die bruin gemeenskap in die Wes-Kaap hê. “Indien daar bevind word dat regstellendeaksie-planne wat die nasionale rassedemografie in ’n provinsie soos die Wes-Kaap afdwing wel regmatig is, sal dit beteken dat bruin Suid-Afrikaners van hulle provinsiale verteenwoordiging, naamlik 52%, tot sowat 9%, die nasionale syfer, afbestuur moet word. Gevolglik sal daar sowat 1 miljoen bruin Suid-Afrikaners te veel in die Wes-Kaap wees. Die uitwerking vir ander minderheidsgroepe soos die Indiër-gemeenskap in KwaZulu-Natal asook wit Suid-Afrikaners in die res van Suid-Afrika sal net so radikaal wees.” Wen Solidariteit die saak, sal die gesig van regstellende aksie in die staatsdiens asook die private sektor vir altyd verander. Hier is ŉ video oor die agtergrond van die saak.